इस सम्बन्ध में मुझे याद आ रहा है कि 1988 में जब मैंने पहली बार भारतीय वायु सेना के ‘एक्वेटिक्स चैम्पियनशिप’ (तैराकी, वाटर-पोलो, डाइविंग प्रतियोगितायें, जो वायु सेना अकादमी, हैदराबाद में होती है) में भाग लिया था, तब एक लम्बे-तगड़े, साँवले तैराक की ओर ईशारा करके मुझे बताया गया था- ये वायु सेना के बेहतरीन तैराक हैं- कॉर्पोरल साहू। वायु सेना का ‘कॉर्पोरल’ रैंक थल सेना के ‘नायक’ के समतुल्य है। उन दिनों वे भी अगली पदोन्नति यानि सार्जेण्ट (थलसेना का हवलदार) नहीं बन पा रहे थे। दूसरे या तीसरे साल इसी चैम्पियनशिप में मुझे बताया गया- अब ये ‘पायलट अफसर’ साहू हैं! उन्हें ‘सार्क’ खेलों में दो सौ मीटर बटरफ्लाई स्ट्रोक में स्वर्ण पदक जीतने के बाद ‘कमीशन’ दे दिया गया था। जहाँ तक मुझे याद है- इसमें लेट-लतीफी नहीं हुई थी।